kardosdrur/scandi-wiki huggingface dataset:
Selskabet for Dansk Memorabilitet

Selskabet for Dansk Memorabilitet har til formål at mindes danske, der er gået i glemmebogen. Blandt dem er Jens August Schade, Fattigholm, C. E. F. Weyse og Ib Boye, der døde i 2009. Det blev stiftet i 1978 af redaktør, mag. art. Ib Boye. 

Medlemmerne nedlægger sidst i december en mindekrans; de møder op i mørkt tøj og høje hatte og er rustet til opgaven efter en let arbejdsfrokost. Blandt deltagerne er, eller har været, stifterens familie, tryllekunstnere, mæcener, sangere, skuespillere, fotografer, tv-værter og sprogets mestre som Jesper Boye, Poul Arland, Poul Bundgaard, Flemming Krøll, Peter Opera (Rasmussen), Christian Sørensen/operasanger, Carsten Berthelsen, Allan Mylius Thomsen, Ove Verner Hansen, Palle Huld, Vagn Hansen, Peter Sprechler, Jesper Klein og Jacob Ludvigsen. 
Selskabets kansler er Christian Lunn.

Selskabets logo er en mindekrans med årstallet for stiftelsen.

Nyhavnsdigteren Sigfred Pedersen blev i 2010 mindet med to blå-hvide vejskilte med "Sigfred Pedersens Pl." ved Lille og Store Strandstræde nær Garnisons Kirke. Skiltet er fjernet. Medlemmerne mødes på Hviids Vinstue eller i Skindbuksen.

Eksterne henvisninger

 "Memorabilitet"  med foto fra mødet 2007

Foreninger fra Danmark
Etableret i 1975
Hvidstribet ridderstjerne

 
Hvidstribet Ridderstjerne (Hippeastrum vittatum) er en flerårig, urteagtig plante med en vifteformet vækst. Blomstringen foregår i det tidlige forår og udløses af vinterens tørke.

Beskrivelse 
Bladene er båndformede og helrandede med afrundet spids. Begge bladsider er mørkegrønne med tydelige, parallelle bladribber. Blomstringen foregår i det tidlige forår og udløses af vinterens tørke. Når bladene er visnet ned, dannes blomsteranlægget, og den kraftige stængel skyder til vejrs samtidig med, at der dannes nye blade. Blomsterne sidder 2-6 sammen for enden af blomsterstænglen. De er 3-tallige og regelmæssige med hvide blosterblade, der hver har en rød stribe langs midten. Frugterne er runde, kødede kapsler med store, sorte frø.

Rodsystemet består af et stort, rundt løg med en rodskive og talrige, grove rødder.

Højde x bredde: Bladviften er 0,50 x 0,50 m, mens blomsterstænglen kan nå op i 1,00 m højde.

Hjemsted 
Arten er udbredt fra provinsen Misiones i Argentina over de tre sydligste provinser i Brasilien til Peru. Arten er knyttet til den Uruguayiske savanne (spansk og portugisisk: Campos), hvor vinteren er tør. Her findes den i steppelignende plantesamfund sammen med talrige græsarter, bl.a. Andropogon lateralis

Anvendelse 
Arten har været én af forældrene til de mange Ridderstjerne-hybrider, der er i handlen. Det er ved hjælp af den, at man har fremavlet stribede kultivarer. Af og til kan man også finde planter af selve arten som stueplanter.

Note

Eksterne links 
 florademisiones.blogspot: Flora de Misiones med gode fotografier 

Løg- og knoldvækster
Stueplanter
Hvide blomster
Gunnar Asmussen

Gunnar Henry Asmussen (født 10. maj 1944 i Århus) var en dansk cykelrytter, som i 1968 vandt guldmedalje ved OL i Mexico i 4000 m holdforfølgelsesløb.

Asmussen var sammen med Mogens Frey, Per Lyngemark og Reno B. Olsen på det danske hold i forfølgelsesløb, der vandt OL-guld i 1968. OL-finalen var dramatisk. De vesttyske favoritter kom først over målstregen, men blev deklasseret til andenpladsen, fordi holdets tredjemand tilsyneladende havde fået et hjælpende skub fremad af sidstemanden, da han mistede kontakten til de to forreste. Asmussen var også med i München fire år senere i samme disciplin, hvor det blev til en trettendeplads.

Asmussen blev tildelt Boye-pokalen 1970, efter DM-titler i 4000 m forfølgelsesløb både individuelt og for hold, samt NM-titlen i 100 km hold.

Asmussen er udlært maskinarbejder på Sabroe og arbejdede her i et heltidsjob frem til 1976, da han holdt som elitecykelrytter. Han var gennem hele karrieren amatør i Aarhus Cykel Klub.

Asmussen åbnede 1. december 1977 cykelforretningen "Asmussen" i Aarhus og begyndte efter en tid at fremstille og samle egne cykler under mærket "Asmussen". Cyklerne var kendetegnet ved at være malet sort-gule eller i kraftige farver. Da det gik bedst for ham, arbejdede elleve mand med cykelfremstilling for ham. I perioden hvor cykelfabrikationen var aktiv blev "Asmussen"-cykler lidt af en kult blandt cykelentusiaster pga. detaljerne og byggekvaliteten.

Bjarne Riis kom i 2000 med tilbuddet til Asmussen om at blive teknisk direktør på hans cykelhold. Han lukkede derpå sin forretning, og 1. januar 2002 blev han ansat som teknisk direktør i det daværende CSC-Tiscali med base i Herning, hvor han var i halvanden sæson.

Asmussen var flere år leder af Club La Santas Internationale Cykeluger på Lanzarote.

Asmussen har også været klubformand i Aarhus Cykel Klub og siddet med i Danmarks Cykle Unions forretningsudvalg.

Meriter 
Ifølge cykelsiderne.net:
 1964
  Dansk mester i 100 km hold med Ole Højlund, Erik Skelde og Thorvald Knudsen
 1965
  Dansk mester i 100 km hold med Ole Højlund, Thorkild Berg og Per Frandsen
 1968
  ved OL i Mexico i 4000 m holdforfølgelsesløb, med Per Lyngemark, Reno Olsen, Mogens Frey og Peder Pedersen
 1969
  Dansk mester i 4000 m holdforfølgelsesløb, med Niels Fredborg, Gunnar Jonsson og Poul Nielsen
 1970
  Dansk mester i 4000 m individuelt forfølgelsesløb
  Dansk mester i 4000 m holdforfølgelsesløb, med Niels Fredborg, Gunnar Jonsson og Poul Nielsen
  Nordisk mester i 100 km hold med, med Jørgen Schmidt, Jørgen Emil Hansen og Verner Blaudzun
 1971
  Dansk mester i 4000 m holdforfølgelsesløb, med Niels Fredborg, Gunnar Jonsson og Poul Nielsen
  Dansk mester i 50 km enkeltstart for amatører
  Nordisk mester i landevejscykling
 1974
  Dansk mester i 4000 m holdforfølgelsesløb, med Niels Fredborg, Jørn Lund og Jan F. Petersen
 1976
  Dansk mester i 4000 m holdforfølgelsesløb, med Niels Fredborg, Gert Frank og Kurt Frisch

Referencer

Eksterne henvisninger 

 DIF – Et liv med cykler 
 

Olympiske mestre fra Danmark
Personer fra Aarhus
Deltagere for Danmark ved sommer-OL 1968
Deltagere for Danmark ved sommer-OL 1972
Mandlige cykelryttere fra Danmark
Carl Schlichting-Carlsen

Carl Peder August Schlichting-Carlsen (16. oktober 1852 i Flensborg – 27. juli 1903 i Hellebæk) var en dansk landskabsmaler.

Han var en søn af købmand Lorenz Christian Carlsen og Ida født Schlichting. Efter at have gennemgået Kunstakademiets skoler udstillede han i årene 1875-77 væsentlig blomsterbilleder, men har siden 1880 ved sine landskaber, hvis solrige, tiltalende motiver er hentede dels fra Jægersborg Dyrehave og tilgrænsende egne, dels fra Capri og Schweiz’ alpedale og søer, som ham besøgte sammen med Peder Mørk Mønsted.

Ekstern henvisning 
 

Malere fra Danmark
Personer fra Flensborg
Danskere i 1800-tallet
Personer i Dansk Biografisk Leksikon
Alexandr Korsakov

Aleksandr Mikhajlovitj Rimskij-Korsakov (, ; født 24. august 1753 i Moskva, Det Russiske Kejserrige, død 25. maj 1840 i Sankt Petersborg) var en russisk general, husket for at være den uheldige assistent for Aleksandr Suvorov ved dennes schweiziske felttog (1799-1800)

Korsakov indgik tidligt i sit liv i militær tjeneste og kæmpede i den den russisk-tyrkiske krig i 1787 og 1789 og derefter i den russisk-svenske krig i 1788–1790. Efterfølgende blev han generalmajor Semjonovskijregimentet (livgarde) og af kejserinde Katharina af Rusland tildelt opgaven at ledsage hertugen af Artois – den senere konge af Frankrig, Karl X – til England. Fra England fortsatte Korsakov til Flandern, hvor han sluttede sig til en hær under kommando af prins Fredrik af Coburg, med hvem han deltog i Slaget ved Fleurus i 1794. Ved sin hjemkomst til Sankt Petersborg deltog han efterfølgende i hertug Valerian Subovs mislykkedes felttog mod Persien i 1796, som kejser Paul af Rusland afbrød, da styrkerne skulle bruges i forbindelse med krigene, der opstod som følge af de franske revolutionskrige.

Paul gav Korsakov kommando over en hær på 40.000 mand, som skulle tvinge de franske styrker ud af Schweiz. Korsakov ledte hæren til Zürich for her at danne fælles front med 25.000 mand under den østrigske general Friedrich von Hotze; det var meningen, at Aleksandr Suvorov hær også skulle slutte sig til her, men han kom for sent. De franske styrker under André Massénas kommando angreb den 25. september 1799 i, hvad der blev kendt som Det andet slag om Zürich. Franskmændene løb af med sejren og tvang Korsakov til at trække sig tilbage mod Lindall, hvor Suvorov mødte op med sin hær og overtog den overordnede kommando. De samlede styrker trak sig tilbage mod Bøhmen, hvorfra kejseren kaldte dem hjem for vinteren.
Med Alexander af Rusland som den nye kejser, blev Korsakov forfremmet til kavalerigeneral. Men han trak sig kort tid derefter fra militæret, og fra 1805 til 1830 tjente han som guvernør af Vilnius guvernement. Han døde i 1840 som medlem af det russiske statsråd.

Eksterne henvisninger 

Generaler fra Rusland
Politikere fra Rusland
Personer i Napoleonskrigene
Personer fra Moskva
Russere i 1700-tallet
Russere i 1800-tallet
Muskelhund

En muskelhund er en hund, der af statur er muskuløs og anses for at være farlig for øvrige dyr og mennesker.

Begrebet "muskelhund" har været kendt og anvendt i det danske sprog i længere tid. Eksempelvis bragte formiddagsbladet BT den 17. juli 2009 en artikel, hvor begrebet "muskelhund" blev benyttet. Begrebet "muskelhund" blev også anvendt i Folketinget i forbindelse med behandling af forslag til lov om ændring af lov om hunde i år 2013, hvor begrebet "muskelhund" blev anvendt sammen med begrebet "kamphund".

I kamphunde-kulturen anvendes steroider til at forøge muskelmassen på kamphundene. Foruden at udvikle hunden til en "muskelhund" gives sterioder med henblik på at gøre hunden aggressiv.

Fællesbetegnelsen har været udsat for en del kritik, eftersom begrebet "muskelhund" er blevet knyttet til betegnelsen "farlig hund".

Ifølge Pernille Hansen fra Den Danske Dyrlægeforening er det etisk forkert at fokusere på hunderacen i stedet for adfærden. I stedet burde man se på hundens adfærd og se om racen rent faktisk er farlig.

Dyrenes Beskyttelse bryder sig ikke om betegnelsen muskelhund, idet det blot antyder, at hunden er muskuløs. Dyrenes Beskyttelse vil hellere anvende betegnelsen farlige hunde, der kan defineres som alle hunde, der er farlige. En farlig hund er en potentiel skadevoldende hund, og kan i pricippet tilhøre en hvilken som helst hunderace.
 
I 2010 blev der oprettet en såkaldt observationsliste over mulige muskelhunde med henblik på eventuel senere forbud. Denne liste indeholdt hunderacerne Anatolsk Hyrdehund, Bullmastiff, Cane Corso Italiano, Cao fila de sao miguel, Dogo canario, Iberisk dogge, Maremma, Mastin español, Mastino napoletano, Polski owczarek podhalanski, Rottweiler og Staffordshire Bull Terrier.
Folketinget mente dog ikke i 2013, at det var relevant at opretholde denne observationsliste.

De syv hunderacer, der i almindelighed anses som kamp- og muskelhunde, og som findes i Danmark i dag, er Amerikansk pitbullterrier, Tosa, Amerikansk Staffordshire terrier, Fila Brasileiro, Dogo Argentino, Amerikansk bulldog og Boerboel.

Se også 
 Forbudte hunderacer – Artikel om forbudte hunderacer.
 Kamphund. Artikel om hunde der er stærke og aggressive, fremavlet og trænet til brug i arrangerede hundekampe.

Eksterne henvisninger 
 Den officelle hjemmeside for Dansk Muskelhunde Union.  Foreningen organiserer medlemmer, som er imod forbuddet af de 13 hunderacer, og dermed imod forbuddet af "kamp- og muskelhunde" som Folketinget vedtog den 1. juli 2010, med senere stadfæstelse i 2013.

Referencer 

Hunde
Hundegrupper
Dyremishandling
Dáil Éireann

Dáil Éireann (irsk Irlands forsamling) er underhuset i Oireachtas, Republikken Irlands parlament. Medlemmerne i underhuset skal være fyldt 21 år og betegnes som Teachta Dála (TD) eller Deputy. Irlands forfatning fra 1937 udgør grundlaget for den nuværende irske stat.

De 166 medlemmer, Teachtaí Dála vælges ved direkte valg med maksimalt fem års mellemrum. Som mange andre underhuse er Dáil den klart dominerende del af parlamentet, og har i praksis magt til en hvilken som helst lov i kraft, og til at nominere eller fjerne taoiseach (statsministeren).

Formanden for Dáil Éireann er den såkaldte Ceann Comhairle, som vælges af medlemmerne, og der forlanges at formanden er upartisk. Uafhængig af det forsøger de skiftende regeringer ofte at opnå en formand fra egne rækker.

Siden 1922 har Dáil holdt til i Leinster House i Dublin. Det som blev valgt i 2007 er således det 30. Dáil.

Valgresultater

Valg 2007

Valg 2011 

Irlands politik
Parlamenter
Chang Myon

Chang Myon (født 28. august 1899, død 4. juni 1966) var en sydkoreansk politiker og pædagog. Han var statsminister og senere vicepræsident.

Han var ambassadør i Vatikanet 1948, ambassadør i USA fra 1949 til 1951, Sydkoreas statsminister i to perioder og vicepræsident 1956 og 1960.

Se også 
 Sydkoreas præsidenter
 Kim Seong-su

Eksterne henvisninger 

 Chang Myon Memorial 
 Chang Myon 
 John Chang Myon – Catholic American Eyes in Korea

Antikommunister fra Sydkorea
Sydkoreas premierministre
Sydkoreas vicepræsidenter
Katolikker fra Sydkorea
Hans Ancher Kofod

Hans Ancher Kofod (4. januar 1777 – 30. april 1829) var en dansk skolemand og lærebogsforfatter.

H.A. Kofod blev født i Rønne, hvor faderen, Mads Kofod (død 1792), da var residerende kapellan og rektor. Moderen hed Mette Marie (født Mortensen). Kofod blev student fra Rønne Skole 1795 og Cand. theol. 1799. 

Da han savnede interesse for teologi, søgte han uddannelse, især i historie, på det for latinskolelærere oprettede pædagogiske seminarium. I 1805 blev han lærer i historie og geografi ved Metropolitanskolen, 1806 adjunkt og 1812 overlærer ved samme skole. I denne stilling forblev han til sin død. 

Han var ugift. Kofod roses som en nidkær lærer, der var afholdt af sine disciple trods den melankoli, som fulgte med en tiltagende nervesvækkelse, der berøvede ham synet inden hans død. 

Mest bekendt er han blevet som forfatter af en række lærebøger i de fag, hvori han underviste. Uagtet han i sine geografier ikke kunne komme helt bort fra den tørre, skematiske fremstilling, fik dog den mindste af hans lærebøger i dette fag, udgivet 1809, meget stor udbredelse. I sine historiske lærebøger er Kofod heldigere i et skønsomt udvalg af stoffet og en let og flydende fremstilling. Derfor holdt hans Udtog af Fædrelandets Historie (1816) og den mindste af hans verdenshistoriske lærebøger – Historiens vigtigste Begivenheder, fragmentarisk fremstillede (1808) – sig, i Søren Bloch Thriges bearbejdelse, lige til slutningen af 1800-tallet ved den første historieundervisning. 
Han oversatte også fra tysk Bredows livlig skrevne historiske læsebog.

Kofod oversatte fra tysk Brockhaus’ konversationsleksikon, som i årene 1818-1826 udgaves i 28 bind på dansk med titlen Conversations-Lexicon eller encyclopædisk Haandbog over de i selskabelig Underholdning og ved Læsning forekommende Genstande, Navne og Begreber (osv.), med adskillige Forandringer og Tillæg overs. efter den tyske Originals sidste Oplag, i hvilket han forfattede biografierne af de danske personer.

Se også Encyklopædi#Encyklopædiens historie i Danmark.

Litteratur 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Litteratur Tidende, 1829, s. 430.
 F.E. Hundrup, Lærerstanden ved Metropolitanskolen, s. 69 f.

Kilder 

 
 

 De første 10 bind af Conversations-Lexicon fra 1817-20 kan læses på Internet Archive.

Skolefolk fra Danmark
Lærebogsforfattere fra Danmark
Faglitterære forfattere fra Danmark
Dansksprogede forfattere fra Danmark
Danskere i 1700-tallet
Danskere i 1800-tallet
Personer fra Rønne
L.A. Smith

Ludvig August Smith (22. november 1820 i København – 12. november 1906 sammesteds) var en dansk genremaler.
 
L.A. Smith var søn af skibsfører Morten Peter Smith (1776-1835) og Lene Dorothea født Scheel (1780-1853). Fra 1831-41 var han elev af Kunstakademiet og malede derhos en tid under C.W. Eckersberg. Sit første billede, En Familiescene, udstillede han 1839 og malede i den følgende tid foruden enkelte historiemalerier en række portrætter og genrestykker, af hvilke sidste enkelte som Supplikanter (1853), købt af Kunstforeningen, og især En kjøbenhavnsk Familie (1861), der udkom i litografi, gjorde lykke i vide kredse som meget populære skildringer af pudsige hverdagssituationer. Smith, der i 1864 ægtede Margrethe Petersen (1843-1877), udstillede sidste gang i 1894.

Ekstern henvisning 
 

Malere fra Danmark
Danskere i 1800-tallet
Personer fra København
Personer i Dansk Biografisk Leksikon
Johannes Steenfeldt

Johannes Eilert Steenfeldt (31. marts 1799 i Korup ved Odense – 26. december 1861 i København) var en dansk naturhistorisk tegner,

Johannes Steenfeldt var Søn af Sognepræst til Korup og Ubberød i Fyn Peter August Steenfeldt og Cathrine Marie født Dall. Som landkadet blev han tunghør og måtte opgive den militære vej. Han lærte derefter landbrug, men hans interesser koncentrerede sig mere og mere om tegning og maling. Da prins Christian i 1825 tilfældig havde set hans arbejder, skaffede han ham friplads på Kunstakademiet og ansatte ham som tegner ved sit naturhistoriske kabinet. De afbildninger, Steenfeldt her leverede af konkylier, var af en enestående finhed og nøjagtighed, men værket, hvortil de vare bestemte, udkom aldrig. Ved Christian 8.’s Død fik han sin Afsked, da Frederik 7. ikke havde arvet faderens interesse for naturvidenskaberne, men erholdt dog en årlig understøttelse. En ildebrand, som hjemsøgte hans bolig 1856, virkede så skadelig på hans helbred, at han år for år hensygnede og døde 26. december 1861. 1832 ægtede han Dorothea Bolette Folsted (1809-1876), datter af ankersmed M.P. Folsted.

Ekstern henvisning 
 

Tegnere fra Danmark
Personer fra Fyn
Danskere i 1800-tallet
Personer i Dansk Biografisk Leksikon
Gørding Kirke

Gørding Kirke er en lutheransk kirke som ligger nord for Gørding by, ca. 21 kilometer øst for Esbjerg (Region Syddanmark).

Klokker 
Før 1528 havde kirken to klokker. Den ene er fra ca. 1350. Den anden kendes der ikke noget til, idet kong Frederik I fik rigsrådets godkendelse til at indsamle klokken til brug for at bygge kanoner.

I 1970 fik kirken skænket klokke nummer to. Den bærer inskriptionen: "Jeg skænkedes af Aksel Emil Petersen, sognepræst i Gørding 1947-63, støbt 1969". Og tillige: "Guds nåde er så rigt et væld, som gav i gry og kvæld de bange sjæle trøsten". samt: "Vågn op, nu dæmrer det i østen”

Døbefont 
Døbefonten er af granit og fra den romanske tid. Døbefonten havde i begyndelsen sin plads ved indgangsdøren mod syd. I dag står den centralt placeret i kirkerummet.

Altertavle 
Sengotisk skabsaltertavle fra o. 1500. Renoveret o. 1732.
Motiverne er de klassiske motiver fra 1700 tallet: Nadverindstiftelsen, Getsamenekampen, Opstandelsen og Himmelfarten.

Prædikestol 
Fra 1622 og skænket af "Fruen på Varhogård", Margrete Krag af Jylland.
På prædikestolens lydhimmel ser man Margrete Krags våbenskjold med netop kragen som symbol, og årstallet 1622.
Prædikestolen er udsmykket med 5 relieffer med scener fra Jesu barndom og ungdom.
1. Adam og Eva ved Kundskabens træ
2. Bebudelsen
3. Jesu fødsel
4. Jesu omskærelse
5. Jesu dåb

Krucifiks 
Omkring 1250 fik kirken et krucifiks, der er yderst sjældent. Det har hængt i korbuen, lige over døbefonten, men hænger i dag på væggen på kirkens nordside.
Krucifikset er som skrevet overordentlig sjælden. Der findes (oplyser Nationalmuseet) kun to af slagsen i hele den kristne verden.
Det særlige er, at krucifikset er en blanding af gotisk og romansk kirkekunst.
I den romanske tid (o.år 1200) ses den sejrende Kristus med guldkrone og en rank symmetrisk holdning. I den gotiske tid (o.år 1300) ses den lidende Kristus med tornekrone og en asymmetrisk "lidende" holdning.
Krucifikset i Gørding kirke er en blanding af de to stilarter: Den lidende Kristus med guldkrone!
Ved korset er der desuden figurer, af Jesu mor, og disciplen Johannes.

Orgel 
Manual I : Principal 8’, Spidsgamba 8’ , Oktav 4’ , Mixtur III.
Manual II : Gedakt 8’ , Rørfløjte 4’ , Gemshorn 2’.
Fælles for Manualerne : Quintatøn 8’ , Oktav 2’ , Sesquialtera II.
Pedal : Subbas 16’ , Fagot 8’ (2009)
Klaviaturomfang : C-f3 / C-d1
Koblinger : I+II I+II16’ P+I P+II
Kanaltremulant
Faltebælg manualværk (genbrug)
Regulatorbælg pedalværk
Ligesvævende temperering
Orglet bygget af Marcussen&søn i 1941 som et pneumatisk instrument, blev i 2009 ombygget af A.H.R. til et helmekanisk orgel.
Klanggods og intonation er stort set urørt.

Eksterne kilder og henvisninger 
 Gørding Kirke på KortTilKirken.dk
 Gørding Kirke i bogværket Danmarks Kirker (udg. af Nationalmuseet)
 Gørding kirkes hjemmeside

Kirker i Esbjerg Kommune
Kirker i Ribe Stift
Kirker i Ribe Amt
Nikita Bitjurin

Nikita Jakovlevitj Bitjurin (Никита Яковлевич Бичурин) (29. august 1777 – 11. maj 1853), bedre kendt ved sit munkenavn Iakinf (Иакинф), Iakinf Bitjurin, var en vigtig tidlig sinolog. Han kom fra en tjuvasisk præstefamilie og studerede ved det russisk-ortodokse præsteseminar i Kazan.

I 1802 blev han tonsuret og så udsendt til Beijing i Kina for her at udbrede det kristne budskab. Han tilbragte da her de næste 14 år af sit liv. Imidlertid var hans primære interesser af mere sekulær karakter, han interesserede sig stærkt for Kinas historie og kinesisk sprog. Denne interesse var så altopslugende at den religiøse iver kom i anden række. Denne manglende interesse i hans religiøse embede medførte at han til slut blev anklaget for manglende religiøs iver of frataget sin munkestilling og send i kloster i Valamo kloster på øen Valamo. Her fortsatte han sit arbejde med kinesisk kultur og oversatte mange kinesiske dokumenter som tidligere havde været utilgængelige for europæiske læsere. Hans forfatterskab i kinesisk og mongolsk historie udviklede sig til at blive særdeles omfattende og indbefattede værker inden for områdernes geografi, landbrug, religion og statistik.

I 1837 åbnede han den første sprogskole for kinesisk i Den russiske rige. Hans bidrag til kinaforskningen var baggrund for at han blev optaget som medlem af det russiske, preussiske og franske videnskabsakademier.

Eksterne henvisninger 
 
 Biografi 

Sinologer
Missionærer fra Rusland
Russisk-ortodokse præster
Kristne missionærer
Præster fra Rusland
Munke og nonner
Ornans

Ornans er en fransk by og kommune i Doubs-departementet i Franche-Comté-regionen i det østlige Frankrig.
Ornans er kendt for at være fødested for den franske maler Gustave Courbet (1819 – 1877). Et af Courbets mest berømte malerier, Begravelse i Ornans, er ligeledes en gengivelse af en begivenhed i Ornans – hans grandonkels begravelse i september 1848.

Matematikeren og instrumentbyggeren Pierre Vernier (1580-1637) er fra samme lille by.

Byer i Doubs
Hjortlund Kirke

Hjortlund Kirke ligger i landsbyen Hjortlund, ca. 8 km N for Ribe (Region Syddanmark).

Eksterne kilder og henvisninger 

 Hjortlund Kirke på KortTilKirken.dk
 Hjortlund Kirke i bogværket Danmarks Kirker (udg. af Nationalmuseet)

Kirker i Ribe Stift
Kirker i Ribe Amt
Kirker i Esbjerg Kommune
Erritsø

Erritsø er en forstad til Fredericia, der er beliggende ca. 4 km. sydvest for Fredericias centrum mellem Taulovmotorvejen og bygrænsen. Antallet af indbyggere er omkring 8.000 (2009).

Byen er en typisk forstad med parcelhuse som den altdominerende boligform. Særligt ud mod motorvejen findes flere større virksomheder, bl.a. Energinet.dk, Monjasa og Erritsø Tryk, der ejes af JP/Politikens Hus. 

Siden kommunalreformen i 1970 har Erritsø hørt til Fredericia Kommune.

Bydele i Fredericia
Hostrup Kirke (Esbjerg Kommune)

Hostrup Kirke ligger lidt uden for landsbyen Hostrup, ca. 12 km NV for Esbjerg (Region Syddanmark).

Eksterne kilder og henvisninger 
 Hostrup Kirke  på nordenskirker.dk
 Hostrup Kirke på KortTilKirken.dk
 Hostrup Kirke i bogværket Danmarks Kirker (udg. af Nationalmuseet)

Kirker i Esbjerg Kommune
Kirker i Ribe Stift
Kirker i Ribe Amt